I eftermiddags landede en del af det danske herrelandshold i ishockey i Aalborg Lufthavn. Heriblandt den nordjyske landstræner, Heinz Ehlers, og hans søn, Nikolaj Ehlers, der er en stor profil på holdet. - Det er fedt, det er en drøm, siger Nicolaj Ehlers. Bag mundbindene gemmer der sig store nordjyske smil. - Det har været målet længe, og nu lykkedes det endelig, så det er super fedt, siger Jesper Jensen, der til daglig spiller for Frederikshavn Whitehawks. De danske ishockeyherrer skal for første gang deltage i vinter-OL, efter at de i går besejrede Norge. - Det er en drengedrøm at få lov til at kalde sig OL-atlet, siger Jesper Jensen fra Frederikshavn Whitehawks. International stjerne sender Danmark til vinter-OL Nikolaj Ehlers scorede målet til 2-0 i sejren, der sendte Danmark til Beijing. Han er fra Aalborg, men optræder til daglig for Winnipeg Jets i Canada. - Det er en megafed sport, der er 25 drenge, der bliver til brødre i løbet af sådan to uger, som vi har været afsted, siger Nicolaj Ehlers. Han og holdkammeraterne håber, at de danske herres succes på isen kan løfte sporten yderligere. - Jeg håber, at det kommer til at betyde meget, for vi arbejder for at gøre ishockeyen større i både Nordjylland og resten af Danmark. Konkurrencen til vinter-OL i februar 2022 bliver benhård, men forhåbentlig venter der flere triumfer. - Vi har et godt hold, så vi tager ikke bare til OL for at være med, siger Nikolaj Ehlers. Vinter-OL bliver afholdt i Beijing i Kina fra 4.-20. februar.

Opsummering:
For første gang nogensinde skal det danske herrelandshold i ishockey til OL. Og holdet har godt med nordjysk islæt.